กรมสรรพสามิตแจงปรับอัตราภาษีรถยนต์ หนุนนโยบายรัฐลดปัญหามลพิษ
นางสดศรี พงศ์อุทัย รองอธิบดีกรมสรรพสามิต กล่าวว่า ตามที่รัฐบาลได้มีนโยบายกำหนดให้มีการแก้ไขปัญหาฝุ่นละออง PM 2.5 ให้เป็นวาระแห่งชาติ กรมสรรพสามิต ได้มีการปรับโครงสร้างภาษีรถยนต์ และสนับสนุนให้มีผลิตรถยนต์ไฟฟ้า มากขึ้น ซึ่งคาดว่าจะส่งผลให้ผู้ประกอบอุตสาหกรรมรถยนต์พัฒนามาตรฐานการปล่อยมลพิษของรถยนต์เครื่องยนต์ดีเซลให้มีประสิทธิภาพในการลดฝุ่น PM ตามมาตรฐาน Euro 5 ได้เร็วยิ่งขึ้น และจะส่งผลให้มีการลดฝุ่น PM ของรถกระบะ ในแต่ละปีลดลงประมาณ 76 ล้าน กรัมต่อปี         นอกจากนี้เพื่อเป็นการสนับสนุนการลงทุนผลิตรถยนต์ไฟฟ้าในประเทศไทย ซึ่งเป็นรถยนต์ที่ไม่ได้ปล่อยมลภาวะ จึงเห็นควรลดอัตราภาษีรถยนต์ไฟฟ้าเพิ่มเติมจากอัตราปัจจุบัน เนื่องจากรถยนต์ไฟฟ้าเป็นอุตสาหกรรมยานยนต์สมัยใหม่ ส่วนเรื่องของการใช้รถยนต์ไฟฟ้า ถ้ามีการผลิตรถยนต์ไฟฟ้าให้เร็วขึ้น ตามนโยบายของรัฐบาลที่ต้องการส่งเสริมอุตสาหกรรมใหม่หรือ new s Curve ในกลุ่มของเทคโนโลยียานยนต์ชนิดใหม่         กรมสรรพสามิตจึงอยากจะผลักดันให้เทคโนโลยีนี้เกิดได้เร็วขึ้น และให้ประชาชนสามารถนำมาใช้ได้เร็วขึ้นจึงเกิดเป็นมาตรการปรับลดอัตราภาษีรถยนต์แบบพลังงานไฟฟ้า จากปัจจุบันอัตราภาษีร้อยละ 2 ให้ลดลงเหลืออัตราร้อยละ 0 ตั้งแต่วันที่ 1 มกราคม 2563 จนถึงวันที่ 31 ธันวาคม 2565 รวมระยะเวลาทั้งสิ้น 3 ปี ทั้งนี้ตั้งแต่วันที่ 1 มกราคม 2566 ไปจนถึง 31 ธันวาคม 2568 ให้ใช้อัตราภาษีร้อยละ 2 ตามเดิม         ด้านนายณัฐกร อุเทนสุด ผู้อำนวยการสำนักแผนภาษี เปิดเผยว่า การสนับสนุนให้ใช้ไบโอดีเซลมีมาตรการเพิ่มขึ้นมาคือเรื่อง ของน้ำมัน B20 สำหรับรถกระบะจะใช้อัตราภาษีพิเศษให้อันนี้จึงเป็นการส่งเสริมให้รถกระบะที่ใช้เครื่องยนต์ดีเซลเร่งในการพัฒนาให้เป็นการพัฒนายูโร 5 มากขึ้น เพราะจะได้อัตราภาษีพิเศษ โดยการติดตั้งไบโอดีเซลร้อยละ 20 จะมีการลดภาษีให้เฉลี่ยร้อยละ 1 ถึง ร้อยละ 2 แล้วแต่ประเภท